พระราชกฤษฎีกาแบ่งส่วนราชการและกำหนดหน้าที่ของส่วนราชการ สำนักงานเลขานุการรัฐมนตรี และสำนักงานปลัดกระทรวง กระทรวงกลาโหม (ฉบับที่ 2) พ.ศ. 2535
พระราชกฤษฎีกา
แบ่งส่วนราชการและกำหนดหน้าที่ของส่วนราชการ
สำนักงานเลขานุการรัฐมนตรี
และสำนักงานปลัดกระทรวง
กระทรวงกลาโหม
(ฉบับที่ ๒)
พ.ศ. ๒๕๓๕
 

ภูมิพลอดุลยเดช
ป.ร.
ให้ไว้ ณ วันที่
๓๑ มีนาคม พ.ศ. ๒๕๓๕
เป็นปีที่ ๔๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ประกาศว่า

โดยที่เป็นการสมควรแก้ไขเพิ่มเติมพระราชกฤษฎีกาว่าด้วยการแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม

อาศัยอำนาจตามความในมาตรา
๑๗๕ ของรัฐธรรมนูญแห่งราชอาณาจักรไทย และมาตรา ๑๘
แห่งพระราชบัญญัติจัดระเบียบราชการกระทรวงกลาโหม พ.ศ. ๒๕๐๓
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม (ฉบับที่ ๒) พ.ศ. ๒๕๓๕

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ ให้เพิ่มความต่อไปนี้เป็น (๘) ของมาตรา ๗
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวงกระทรวงกลาโหม พ.ศ. ๒๕๓๓
(๘) สำนักงานตรวจบัญชีกลาโหม

มาตรา ๔ ให้ยกเลิกความในมาตรา ๘
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม พ.ศ. ๒๕๓๓ และให้ใชัความต่อไปนี้แทน
มาตรา ๘ สำนักปลัดกระทรวงกลาโหม
มีหน้าที่เกี่ยวกับการงบประมาณ การประชาสัมพันธ์ การวิจัยและพัฒนาการทางทหาร และปฏิบัติราชการอื่น
ๆ ซึ่งมิได้อยู่ในอำนาจและหน้าที่ของส่วนราชการในสำนักงานปลัดกระทรวงโดยเฉพาะ มีปลัดกระทรวงกลาโหมเป็นผู้บังคับบัญชารับผิดชอบ

มาตรา ๕ ให้เพิ่มความต่อไปนี้เป็นมาตรา ๑๔ ทวิ
แห่งพระราชกฤษฎีกาแบ่งส่วนราชการและกำหนดหน้าที่ของส่วนราชการสำนักงานเลขานุการรัฐมนตรี
และสำนักงานปลัดกระทรวง กระทรวงกลาโหม พ.ศ. ๒๕๓๓
มาตรา ๑๔ ทวิ สำนักงานตรวจบัญชีกลาโหม
มีหน้าที่ดำเนินการเกี่ยวกับการตรวจสอบภายในให้แก่ส่วนราชการในสำนักงานปลัดกระทรวง
และสำนักงานเลขานุการรัฐมนตรีตามคำสั่งรัฐมนตรีว่าการกระทรวงกลาโหม
ให้เป็นไปตามระเบียบแบบแผนของทางราชการ พิจารณาความรับผิดชอบของข้าราชการในทางแพ่ง
และปฎิบัติงานอื่นตามที่ได้รับมอบหมาย
มีผู้อำนวยการสำนักงานตรวจบัญชีกลาโหมเป็นผู้บังคับบัญชารับผิดชอบ


ผู้รับสนองพระบรมราชโองการ
อานันท์ ปันยารชุน
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรจัดตั้งสำนักงานตรวจบัญชีกลาโหมเป็นส่วนราชการขึ้นตรงต่อสำนักงานปลัดกระทรวง
กระทรวงกลาโหม และกำหนดหน้าที่ของสำนักงานตรวจบัญชีกลาโหมให้เหมาะสมกับภารกิจ
พร้อมทั้งแก้ไขหน้าที่ของสำนักปลัดกระทรวงกลาโหมเสียใหม่ โดยตัดหน้าที่เกี่ยวกับการตรวจสอบภายในออก
เนื่องจากได้กำหนดให้เป็นหน้าที่ของสำนักงานตรวจบัญชีกลาโหมแล้ว จึงจำเป็นต้องตราพระราชกฤษฎีกานี้





ปรียนันท์/แก้ไข
๓๐ พฤษภาคม
๒๕๔๕

ปฐมพร/ปรับปรุง
๒๕
มกราคม ๒๕๕๐

ศรินรัตน์/ปรับปรุง
๒๘
ธันวาคม ๒๕๖๓

อรญา/ตรวจ
๑๘ มกราคม
๒๕๖๔

[๑]
ราชกิจจานุเบกษา เล่ม ๑๐๙/ตอนที่ ๔๐/หน้า ๘๖/๗ เมษายน ๒๕๓๕